b'\n_START_ARTICLE_\nTanzanija\n_START_SECTION_\nZgodovina\n_START_PARAGRAPH_\nObalno podro\xc4\x8dje je poznano tujcem \xc5\xbee v rimski dobi. Arabski trgovci v 8. stoletju ustanovijo na obali \xc5\xa1tevilne trgovske postojanke. Kasneje v 12. stoletju se jim pridru\xc5\xbeijo trgovci iz Perzije in Indije, ustanovijo mesta in manj\xc5\xa1e trgovske dr\xc5\xbeave._NEWLINE_Leta 1498 portugalski pomor\xc5\xa1\xc4\x8dak Vasco da Gama na poti v Indijo razi\xc5\xa1\xc4\x8de vzhodnoafri\xc5\xa1ko obalo. Leta 1506 Portugalci zahtevajo nadzor nad celotno obalo, vendar je le ta neznaten. S pomo\xc4\x8djo Arabcev uspejo obalni prebivalci pregnati Portugalce s podro\xc4\x8dja severno od reke Ruvuma v zgodnjem 18. stoletju. Leta 1841 omanski sultan Seyyid Said (1804 - 1856) z zahtevo nad obalnim pasom premakne svoje glavno mesto iz Masqata na otok Zanzibar, s \xc4\x8dimer na obmo\xc4\x8dju osnuje mo\xc4\x8dno arabsko elito._NEWLINE_Konec 18. stoletja je bila notranjost Tanzanije \xc5\xa1e dokaj neznana zahodnjakom. Zahodna obala Viktorijinega jezera je obsegala ve\xc4\x8d manj\xc5\xa1ih kraljestev, ki so bila tesno povezana z njihovimi mo\xc4\x8dnej\xc5\xa1imi sosedi v Ruandi, Burundiju in Bugandi. Raziskovanje s strani Evropejcev se za\xc4\x8dne sredi 19. stoletja s prihodom nem\xc5\xa1kih misijonarjev. Nem\xc5\xa1ki kolonialni interesi se stopnjujejo leta 1884 s podpisom \xc5\xa1tevilnih sporazumov med nem\xc5\xa1ko vlado in krajevnimi poglavarji in ustanovitvijo Nem\xc5\xa1ke vzhodnoafri\xc5\xa1ke dru\xc5\xbebe. V letih 1886 in 1890 pride do britansko nem\xc5\xa1kega sporazuma o razmejitvi vplivnega obmo\xc4\x8dja vzhodne Afrike. Leta 1891 nem\xc5\xa1ka vlada prevzame nadzor od Nem\xc5\xa1ke vzhodnoafri\xc5\xa1ke dru\xc5\xbebe in postavi guvernerja s sredi\xc5\xa1\xc4\x8dem v Dar es Salamu, medtem ko Zanzibar prevzame Velika Britanija. Konec 19. stoletja  in za\xc4\x8detek 20. stoletja je v znamenju upora doma\xc4\x8dinov proti nem\xc5\xa1kim kolonialistom, ki ima svoj vrh v uporu Maji Maji (1905 - 1907). Nem\xc5\xa1ka dominacija nad Tanganjiko se kon\xc4\x8da konec 1. svetovne vojne, ko nadzor nad ve\xc4\x8dino ozemlja prevzame Velika Britanija pod mandatom Lige narodov. Po 2. svetovni vojni Tanganjika postane skrbni\xc5\xa1ko ozemlje Zdru\xc5\xbeenih narodov pod britanskim nadzorom._NEWLINE_Leta 1954 Julius Nyerere ustanovi Afri\xc5\xa1ko narodno zvezo Tanganjike (TANU), s katero v maju 1961, ko Tanganjika postane avtonomna, postane z novo ustavo ministrski predsednik. Popolno neodvisnost Tanganjika dose\xc5\xbee 9. decembra 1961._NEWLINE_Zanzibar postane kot ustavna monarhija pod sultanom neodvisen 19. decembra 1963. Po uporu proti sultanu in novi vladi s strani afri\xc5\xa1ke ve\xc4\x8dine 12. januarja 1964 se Zanzibar 26. aprila 1964 politi\xc4\x8dno zdru\xc5\xbei s Tanganjiko v Zdru\xc5\xbeeno republiko Tanganjike in Zanzibarja. 29. oktobra 1964 se preimenuje v Zdru\xc5\xbeeno republiko Tanzanijo.'